བསམ་ཞིང་བསམས་ན།གཡུང་དྲུང་བོན་གྱི་ལོ་རྒྱུས་སྟེང་དུ་ཁོང་ལ་༧རྗེ་མཉམ་མེད་བླ་མ་ཆེན་པོའམ།རྒྱལ་བ་གཉིས་པ་ཞེས་འབོད་པར་ཁོང་གི་མཛད་རྗེས་གཙོ་བོ་ནི།སྔ་རབས་གྲྭ་ས་ཡ་བཞི་སོགས་ནས་བརྒྱུད་པའི་བཀའ་སྲོལ་ཐམས་ཅད་གྲུ་བཞི་ལམ་གཅིག་ཏུ་བབས་པའི་ཆེ་བ་བཞི་ལྡན་གྱི་རྒྱལ་བའི་བསྟན་པ་བཙུགས་པ་སྟེ།རྗེས་འཇུག་གི་བཅའ་བ་ལ་སྡོམ་གསུམ་ཡར་ལྡན་དུ་བསླབ་པ།སྨིན་གྲོལ་གྱི་བཀའ་སྲོལ་ལ་མདོ་སྔགས་འགལ་མེད་དུ་སྤྱོད་པ།ཉམས་ལེན་གྱི་ཕྱག་ལེན་ལ་ལྟ་སྤྱོད་ཟུང་འབྲེལ་དུ་སྐྱོང་བ།འཇུག་ཚུལ་གྱི་རྗེས་བཞག་ལ་བཤད་སྒྲུབ་གཉིས་མཉམ་དུ་མཛད་པ་བཅས་ཀྱི་རང་ལུགས་རྨད་དུ་བྱུང་བ་ལ།རྗེ་མཉམ་མེད་བླ་མ་ཆེན་པོའི་བསྟན་པའམ།བསྟན་པའི་བདག་པོ་དཔལ་ལྡན་སྨན་རི་བའི་རིང་ལུགས་ཞེས།བསྟན་པ་ཡོངས་རྫོགས་གང་ཟག་གཅིག་གི་ཉམས་ལེན་དུ་འཁྱེར་ཐུབ་པ་དེ་འདྲ་བྱུང་བས་ཡིན་ཞིང་།དེས་མ་ཚད་རྗེ་མཉམ་མེད་བླ་མ་ཆེན་པོའི་འཕྲུལ་སྒྲོན་རྣམ་ལྔ་གཙོས་པའི་གདན་སའི་ཡིག་ཆ་ཁག་རྣམས།བོན་གྱི་དགོན་སྡེ་ཡོད་དོ་ཅོག་གིས་རྩ་བའི་ཡིག་ཆར་ཁས་ལེན་པའི་སྲོལ་བཟང་དཀར་འཇམ་ཡུག་གཅིག་ཏུ་བདལ་བར།བསྟོད་ཆེན་ལས་ཀྱང་།ཤེས་རབ་རྒྱལ་མཚན་སྲིད་པ་གསུམ་ལ་བཙུགས།།བསྟན་པའི་དར་ཆེན་སྟོང་གསུམ་མཁའ་ལ་ཕྱར།།ཞེས་གཏན་ཚིགས་སུ་གྲགས་པ་ལྟར་དང་།མཁན་རབས་གཉིས་པ་རྒྱལ་ཚབ་རིན་ཆེན་རྒྱལ་མཚན་ནས་བཟུང་ད་ལྟའི་བར་རྒྱལ་བ་སྨན་རིའི་ཁྲི་འཛིན་མཁན་རབས་སུམ་ཅུ་སོ་གསུམ་བྱོན་ཏེ།བསྟན་པ་རིན་པོ་ཆེ་བཤད་སྒྲུབ་ཟུང་འབྲེལ་གྱི་སྒོ་ནས་རྒྱ་ཆེར་སྤེལ།རྗེས་ཀྱི་ས་ཕག་དུས་འགྱུར་བྱུང་བ་བརྒྱུད་སྐྱབས་རྗེ་མཁན་སློབ་རྣམ་གཉིས་ཀྱི་ཐུགས་བསྐྱེད་འགྲན་ཟླ་མེད་པའི་ཉེར་ལེན་འོག་ཏུ།འཕགས་ཡུལ་ཧི་མ་གཅལ་གྱི་མངའ་ཁོངས་ཐོབ་རྒྱལ་གསར་བར་འབོད་པའི་གནས་དེ་རུ་ཡང་།དཔལ་གཤེན་བསྟན་སྨན་རིའི་གླིང་ཞེས།མཚན་སྙན་དོན་གྱིས་མངོན་པར་བརྗིད་པའི་བྱེས་ཀྱི་གདན་ས་ཆེན་མོ་དེ་ཉིད་བྱུང་ཞིང་།དེ་ལ་བརྟེན་ནས་སྔ་འགྱུར་གྱེར་བསྟན་རིང་ལུགས་འདི་ཉིད།འཛམ་གླིང་ཤར་ནུབ་ཀུན་ཏུ་ཡོངས་སུ་གདལ་བའི་འཕྲིན་ལས་ཀྱི་སྒོ་འཕར་ཡངས་པོར་ཕྱེས་པ་ཡིན་ནོ།།